Kap. 1420, 1465, 1471, 2465, 4420, og 4465

Prop. 18 S

(2013–2014)
Proposisjon til Stortinget (forslag om stortingsvedtak)

Endringer i statsbudsjettet 2013 under Miljøverndepartementet

Tilråding fra Miljøverndepartementet 22. november 2013, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Miljøverndepartementet fram forslag til endringer i statsbudsjettet for 2013.

2 Endringsforslag

Kap. 1420 Miljødirektoratet

Post 01 Driftsutgifter

Det foreslås å øke bevilgningen på posten med 2,5 mill. kroner. Forskrift som implementerer EUs forordninger om visse fluorholdige gasser (F-gassforordningen) ble fastsatt i 2010 og stiller krav om at personell og bedrifter som håndterer disse gassene etter nærmere kriterier skal inneha gyldig sertifikat.

I 2012 og begynnelsen av 2013 gikk det tregt med sertifiseringen, og posten ble redusert med 2,0 mill. kroner i revidert nasjonalbudsjett 2013 til 7,5 mill. kroner. Antallet som har sertifisert seg har den senere tiden vært økende. De seneste prognosene tilsier et forbruk på om lag 10 mill. kroner på ordningen i 2013.

MD foreslår å øke bevilgningen på kap. 1420, post 01 med 2,5 mill. kroner, mot tilsvarende økning av inntektene, jf. kap. 4420, post 04.

Post 75 Utbetaling av pant for bilvrak, overslagsbevilgning

Det foreslås å øke bevilgingen på posten med 63,5 mill. kroner for å kunne betale for forventet innsamling av bilvrak i 2013.

Pr. 31.8.2013 er det utbetalt 269,1 mill. kroner. Det forventes at ca. 140 000 bilvrak vil bli levert inn i 2013. Dette er en økning på ca. 30 000 vrak i forhold til gjeldende anslag. Prognostisert forbruk pr. 31.12.2013 er nå på 377,3 mill. kroner.

Kap. 1465 Statens kartverk, arbeid med tinglysing og nasjonal geografisk infrastruktur

Post 01 Driftsutgifter

Det foreslås å øke bevilgningen på posten med 2,476 mill. kroner. Kartverket har økte utgifter i forbindelse med økt omsetning i eiendomsmarkedet og økt pågang av tinglysning av andeler i borettslag. Den økte pågangen resulterer også i økte gebyrinntekter under kap. 4465, post 01 med tilsvarende beløp 2,476 mill. kroner, jf. omtale under kap. 4465 post 01.

Kap. 2465 Statens kartverk

Post 45 Større utstyrskjøp og vedlikehold, kan overføres

På bakgrunn av utgifter til nytt forretningssystem i Kartverket kommer tidligere enn antatt er det et økt investeringsbehov for Statens kartverk i 2013. Omdisponeringsfullmakten fra driftspostene er allerede fullt utnyttet og denne foreslås derfor økt med 3 mill. kroner for å dekke de ekstra kostnadene i 2013.

Kap. 4420 Miljødirektoratet

Post 04 Gebyrer, forurensningsområdet

Det foreslås å øke bevilgningen på posten med 2,5 mill. kroner. Det vises til omtale under kap. 1420, post 01.

Post 07 Gebyrinntekter (kvotesystemet)

Det foreslås å øke bevilgningen på posten med 5,8 mill. kroner. Oppdaterte anslag tilsier inntekter på posten på 16,4 mill. kroner i 2013. Merinntekten skyldes at det i 2013 er gjort en jobb med å oppdatere tillatelser som har generert mer inntekter enn opprinnelig budsjettert.

Kap. 4465 Statens kartverk, arbeid med tinglysing og nasjonal geografisk infrastruktur

Post 01 Gebyrinntekter tinglysing, borettslag

Det foreslås å øke bevilgningen på posten med 2,476 mill. kroner. På bakgrunn av økt omsetning i eiendomsmarkedet i 2013 forventes det at gebyrinntektene for tinglysing av borettslagsandeler øker med 2,476 mill. kroner jf. omtale under kap. 1465, post 01.

Post 02 Gebyrinntekter tinglysing, fast eiendom

På bakgrunn av økt omsetning i eiendomsmarkedet og økte gebyrinntekter fra tinglysing i fast eiendom i foreslås det å øke bevilgningen på posten med 55,8 mill. kroner.

Tilråding

Miljøverndepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2013 under Miljøverndepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2013 under Miljøverndepartementet i samsvar med et vedlagt forslag.

Forslag
til vedtak om endringer i statsbudsjettet 2013 under Miljøverndepartementet

I

I statsbudsjettet for 2013 gjøres følgende endringer:

Utgifter:

Kap.

Post

Formål

Kroner

1420

Miljødirektoratet

01

Driftsutgifter, forhøyes med

2 500 000

fra kr 748 963 000 til kr 751 463 000

75

Utbetaling av pant for bilvrak, overslagsbevilgning, forhøyes med

63 500 000

fra kr 313 820 000 til kr 377 320 000

1465

Statens kartverk, arbeid med tinglysing og nasjonal geografisk infrastruktur

01

Driftsutgifter, forhøyes med

2 476 000

fra kr 226 187 000 til kr 228 663 000

Inntekter:

Kap.

Post

Formål

Kroner

4420

Miljødirektoratet

04

Gebyrer, forurensningsområdet forhøyes med

2 500 000

fra kr 33 259 000 til kr 35 759 000

07

Gebyrer, kvotesystemet forhøyes med

5 800 000

fra kr 10 600 000 til kr 16 400 000

4465

Statens kartverk, arbeid med tinglysing og nasjonal geografisk infrastruktur

01

Gebyrinntekter tinglysing, borettslag forhøyes med

2 476 000

fra kr 59 000 000 til kr 61 476 000

02

Gebyrinntekter tinglysing, fast eiendom forhøyes med

55 800 000

fra kr 604 000 000 til kr 659 800 000

II

Omdisponeringsfullmakt

Stortinget samtykker i at Miljøverndepartementet kan omdisponere inntil 13 mill. kroner mellom kap. 1465 Statens kartverk, arbeid med tinglysning og nasjonal geografisk infrastruktur, post 01 Driftsutgifter og post 21 Spesielle dritfsutgifter, og kap 2465 Statens kartverk, post 45 Større utstyrsinnkjøp og vedlikehold.